Det er med at nyde solens stråler, så længe det varer. Skyerne vil i løbet af formiddagen komme fra vest og lægge sig som et tæppe over Nordjylland. Et tæppe, hvor man i starten vil kunne ane solen igennem, men som gradvist vil blive tykkere og tykkere og til sidst dække helt for solen. I løbet af eftermiddagen vil skytæppet indeholde nedbør. Det vil komme primært som regn, men kan også falde som slud og tøsne. Vinden vil samtidig friske op og blive til kuling og kraftige vindstød. I en kombination med  temperaturer lige over frysepunktet, så vil aftenens vejr ende med at blive barskt.

Referat:
Mange dages solskin bliver i løbet af onsdagen erstattet med blæst, regn og slud.